ГушыIэм нэхъыфI сыт щыIэ?!
ГушыIэ жанрым и артистхэм я Кавказ Ищхъэрэ фестивалыр, УФ-м и цIыхубэ артист ТIыхъужь Алий и цIэр зезыхьэр, Къэрал киноконцерт гъэлъэгъуапIэм щызэхэтащ. «Зэныбжьэгъухэм я гушыIэ» фIэщыгъэ иIэу илъэс къэс ирагъэкIуэкI зэхыхьэр сыт щыгъуи гукъинэж мэхъу. Мы гъэми артистхэр я зэфIэкI еблэжакъым, цIыху куэдым я гукъыдэжыр къаIэтащ.
Фестивалыр гушыIэ къафэ щIэщыгъуэкIэ къызэIуихащ «Кабардинка» къэрал академическэ ансамблым.
Театрым, киномрэ телевиденэмрэ я «Зокх» студием (Ингуш Республикэ) игъэхьэзыра программэр уигу иримыхьынкIэ Iэмал иIэтэкъым. Ингуш Республикэм и цIыхубэ артисткэ Картоевэ Зарэ дригъэдэIуащ «Нанэм и хъыбархэр» монологым. Къуэрылъхум и жэрдэмкIэ Москва къалэшхуэм къыщыхута нанэр куэдым къегъэуIэбжь, къэралым и щыхьэрым къыщыхъу Iуэхугъуэхэмрэ цIыхухэм я зэхэтыкIэмрэ ар арэзы техъуэфыркъым. Ингуш Республикэм и цIыхубэ артист Вангиев Руслан утыку кърихьащ Аверченкэ Аркадий и «Индейка с каштанами» хъыбарыр. Бугоев Амир «Удз гъэгъа узот» уэрэдыр игъэзэщIащ.
Къэрэшей-Шэрджэс Республикэм къыбгъэдэкIыу фестивалым хэтащ Акъ Мухьэрбэч и цIэр зезыхьэ Шэрджэс драмэ театрым и артистхэр. Абыхэм ягъэлъэгъуащ КъШР-м щIыхь зиIэ и артисткэ Тут Тезадэ зэхилъхьа «Ныбжьэгъухэр» гушыIэ пычыгъуэр.
Осетие Ищхъэрэ-Аланием и «Амыран» щIалэгъуалэ студием хэтхэм гъэщIэгъуэну зыпащIыжащ урысей уэрэджыIакIуэ цIэрыIуэхэм.
Зэхыхьэшхуэр ягъэдэхащ Къэбэрдей-Балъкъэрым и театриплIми. Горький Максим и цIэр зезыхьэ Урыс къэрал драмэ театрым игъэлъэгъуащ Каграманян Грант игъэува «Медведь» спектаклым щыщ Iыхьэ. Музыкэ театрым утыку кърихьащ «Хьэбалэрэ Хьэбашэрэ» теплъэгъуэ кIэщIыр. Псом хуэмыдэу цIыхухэм ягу ирихьат ЩоджэнцIыкIу Алий и цIэр зезыхьэ Къэбэрдей драмэ театрым игъэува «Псэлъыхъухэр» спектаклым щыщ пычыгъуэр.
Iэгуауэшхуэ хуаIэтащ Атмурзаев Магомед игъэува «Трактирщица» спектаклыр зыгъэлъэгъуа Балъкъэр къэрал драмэ театрым и артистхэми.
Къэрал киноконцерт гъэлъэгъуапIэм и пэшышхуэм а махуэм къыщIэIукIа дыхьэшх макъымрэ цIыхухэм я нэгум къища нэжэгужагъэмрэ псалъэншэуи къыуагъащIэрт артистхэм фестивалыр къазэрехъулIар.
БАГЪЭТЫР Луизэ.
